În zilele următoare, ministrul Sănătății va emite un ordin care va reglementa obligația ca, după o gardă, medicii să aibă 24 de ore repaus.

Sursă foto: INQUAM PHOTOS / Octav Ganea

Ministrul Vlad Voiculescu a precizat că va emite un ordin, în zilele următoare, de modificare a Ordinului MS 870/2004, în sensul introducerii unei pauze de 24 de ore după o gardă efectuată. „E prima oară când acest lucru va fi reglementat (...) Este total nefiresc să te aștepți ca oamenii să lucreze zeci de ore în continuu”, a declarat șeful MS, invitat la programul de discuție online cu cetățenii „De vorbă cu ministrul tău”, inițiat de Ministerul pentru Consultare Publică și Dialog Civic.

Un studiu, realizat de Centrul de Cercetare și Dezvoltare Socială „Solidaritatea”, la comanda Federației Sindicale „Solidaritatea Sanitară” și publicat în iulie 2016, arăta că trei sferturi dintre medici lucrează în continuu mai mult de 24 de ore, iar 30% ajung să depășească o durată de muncă legată chiar și de 33 de ore.